**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τον αναπεμφθέντα νόμο «Ο περί Οικογενειακών Δικαστηρίων (Τροποποιητικός) Νόμος του 2022»**

**Παρόντες:**

Δημήτρης Δημητρίου, προεδρεύων Σωτήρης Ιωάννου

(εκπροσωπών τον κ. Νίκο Τορναρίτη) Κωστής Ευσταθίου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης **Μη μέλη της επιτροπής:**

Πανίκος Λεωνίδου Αλέκος Τρυφωνίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως επανεξέτασε σε συνεδρία της, που πραγματοποιήθηκε στις 28 Δεκεμβρίου 2022, τον πιο πάνω νόμο, ο οποίος ψηφίστηκε από τη Βουλή των Αντιπροσώπων στις 2 Δεκεμβρίου 2022 και ο οποίος αναπέμφθηκε από τον Πρόεδρο της Δημοκρατίας κατ’ επίκληση του άρθρου 51.1 του Συντάγματος της Κυπριακής Δημοκρατίας. Στη συνεδρίαση αυτή κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως και της Νομικής Υπηρεσίας της Δημοκρατίας.

Όπως είναι γνωστό, με τον αναπεμφθέντα νόμο σκοπείται η τροποποίηση του περί Οικογενειακών Δικαστηρίων Νόμου, ώστε να καθοριστεί η σύνθεση των Οικογενειακών Δικαστηρίων, των απαιτούμενων προσόντων, των εξουσιών και των καθηκόντων των δικαστών αυτών.

Οι λόγοι της αναπομπής του υπό αναφορά νόμου από τον Πρόεδρο της Δημοκρατίας όπως αυτοί αναφέρονται στην επιστολή του Προέδρου της Δημοκρατίας προς την Πρόεδρο της Βουλής των Αντιπροσώπων, ημερομηνίας 22 Δεκεμβρίου 2022, παρατίθενται ακολούθως αυτούσιοι:

«Για σκοπούς ευρύτερης μεταρρύθμισης του Οικογενειακού Δικαίου, το Υπουργείο Δικαιοσύνης και Δημοσίας Τάξεως κατέθεσε στη Βουλή των Αντιπροσώπων ένα σύνολο νομοσχεδίων, το οποίο περιλάμβανε, μεταξύ άλλων, τον περί της Δέκατης Όγδοης Τροποποίησης του Συντάγματος Νόμο του 2022 και τον περί Γάμου (Τροποποιητικό) Νόμο του 2022, ώστε τα νομοσχέδια αυτά να συζητηθούν, ψηφισθούν και τεθούν συγχρόνως σε ισχύ με τον υπό αναπομπή Νόμο.

Με την ταυτόχρονη θέση σε ισχύ του υπό αναπομπή Νόμου, του περί της Δέκατης Όγδοης Τροποποίησης του Συντάγματος Νόμου του 2022 και του περί Γάμου (Τροποποιητικού) Νόμου του 2022, επιτυγχάνεται, μεταξύ άλλων, η ενιαία και ομοιόμορφη ρύθμιση των λόγων διαζυγίου, μέσω των διατάξεων μίας νομοθεσίας, ήτοι του περί Γάμου Νόμου, για όλους του πολίτες και μόνιμους κατοίκους της Δημοκρατίας, ανεξαρτήτως εάν αυτοί ανήκουν στην Ελληνική Ορθόδοξη Εκκλησία ή όχι ή εάν έχουν τελέσει θρησκευτικό ή πολιτικό γάμο.

Με τον υπό αναπομπή Νόμο οι λόγοι διαζυγίου που προβλέπονται στο άρθρο 14 των περί Οικογενειακών Δικαστηρίων Νόμων του 1990 έως 2009 διαγράφονται. Οι προβλεπόμενοι στο Άρθρο 111 του Συντάγματος λόγοι διαζυγίου επίσης διαγράφονται με τον περί της Δέκατης Όγδοης Τροποποίησης του Συντάγματος Νόμο του 2022. Με τον περί Γάμου (Τροποποιητικό) Νόμο του 2022, οι λόγοι διαζυγίου που προβλέπονταν στο Άρθρο 111 του Συντάγματος και στο άρθρο 14 των περί Οικογενειακών Δικαστηρίων Νόμων του 1990 έως 2009, μεταφέρονται στο άρθρο 27 του περί Γάμου Νόμου, ενώ το πεδίο εφαρμογής του τελευταίου Νόμου επεκτείνεται, ώστε οι λόγοι διαζυγίου που προβλέπονται στον Νόμο αυτό να εφαρμόζονται πλέον σε όλους τους γάμους.

Ο περί Γάμου (Τροποποιητικός) Νόμος τους 2022, ο οποίος επιφέρει τις πιο πάνω αλλαγές στο ισχύον δίκαιο, αναπέμπεται στη Βουλή των Αντιπροσώπων προς επανεξέταση.

Σε περίπτωση που τεθεί σε ισχύ ο υπό αναπομπή Νόμος, χωρίς να τεθούν παράλληλα σε ισχύ ο περί Γάμου (Τροποποιητικός) Νόμος του 2022 και ο περί της Δέκατης Όγδοης Τροποποίησης του Συντάγματος Νόμος του 2022, ο οποίος επίσης αναπέμπεται, για τους ίδιους λόγους με τον παρόντα Νόμο, θα υπάρξει νομοθετικό κενό. Συγκεκριμένα, πολίτες ή/και μόνιμοι κάτοικοι της Δημοκρατίας που τέλεσαν θρησκευτικό γάμο πριν το 2003 ή τέλεσαν γάμο στο εξωτερικό, δεν θα μπορούν να επικαλεστούν οποιοδήποτε λόγο διαζυγίου.

Οι περί Γάμου Νόμοι του 2003 έως 2020 εφαρμόζονται μόνο για γάμους που έχουν τελεστεί σύμφωνα με τις πρόνοιες του εν λόγω Νόμου και πολιτικούς γάμους που τελέσθηκαν πριν την ημερομηνία έναρξης της ισχύος του περί Γάμου Νόμου του 2003, κατά τα διαλαμβανόμενα στο άρθρο 20. Για τους λοιπούς γάμους ισχύουν οι λόγοι διαζυγίου που αναφέρονται στο άρθρο 14 των περί Οικογενειακών Δικαστηρίων Νόμων του 1990 έως 2009, στους οποίους περιλαμβάνονται και οι λόγοι διαζυγίου που προβλέπονται στο Άρθρο 111 του Συντάγματος.

Σύμφωνα με τις διατάξεις του Άρθρου 82 του Συντάγματος οι νόμοι που ψηφίζονται από την Βουλή των Αντιπροσώπων τίθενται σε ισχύ από την ημερομηνία δημοσίευσής τους στην Επίσημη Εφημερίδα της Δημοκρατίας, εκτός εάν ορίζεται άλλη ημερομηνία στον δημοσιευθέντα νόμο. Επειδή ο υπό αναπομπή Νόμος και οι πιο πάνω αναφερόμενοι Νόμοι, ως έχουν ψηφισθεί από την Βουλή των Αντιπροσώπων θα τεθούν σε ισχύ από την ημερομηνία δημοσίευσής τους στην Επίσημη Εφημερίδα της Δημοκρατίας, είναι απαραίτητο, ασκώντας τις εξουσίες μου δυνάμει του Άρθρου 52 του Συντάγματος, όπως εκδώσω συγχρόνως τους εν λόγω Νόμους με δημοσίευση στην Επίσημη Εφημερίδα της Δημοκρατίας.».

Κατά τη συζήτηση του αναπεμφθέντος νόμου ο εκπρόσωπος του Υπουργείου Δικαιοσύνης και Δημοσίας Τάξεως αναφέρθηκε στους λόγους για τους οποίους κρίθηκε σκόπιμη η αναπομπή του εν λόγω νόμου στη βάση της πιο πάνω επιστολής του Προέδρου της Δημοκρατίας.

Πρόσθετα με τα άνωθεν, η εκπρόσωπος της Νομικής Υπηρεσίας της Δημοκρατίας επεξήγησε στην επιτροπή ότι, σε περίπτωση που γίνει αποδεκτή από τη Βουλή η αναπομπή του περί Γάμου (Τροποποιητικού) Νόμου του 2022 και τροποποιηθεί το κείμενο αυτού, ώστε να διαγραφεί η μεταβατική διάταξη που προβλέπεται στις διατάξεις του, η αναπομπή του υπό εξέταση νόμου καθίσταται άνευ αντικειμένου και ως εκ τούτου πρέπει να απορριφθεί, ώστε να καταστεί δυνατή η ταυτόχρονη δημοσίευση των δύο αναφερθέντων ανωτέρω νόμων.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί της αναπομπής κατά τη συζήτησή της στην ολομέλεια του σώματος.

28 Δεκεμβρίου 2022

Αρ. Φακ.: 23.01.059.040-2018

ΧΑ/ΓΧ/ΧΧ